title: Решение на Комисията от 17 септември 1976 година за сключване на рамково споразумение за търговско и икономическо сътрудничество между Европейските общности и Канада

text:
Важна правна забележка

|

31976D0753

Официален вестник n° L 260 , 24/09/1976 стр. 0022 - 0026 специално финландско издание: глава 11 том 3 стр. 0033  специално шведско издание: глава 11 том 3 стр. 0033  специално чешко издание глава 11 том 12 стр. 96  - 96 специално испанско издание глава 11 том 12 стр. 96  - 96 специално унгарско издание глава 11 том 12 стр. 96  - 96 специално литвийско издание глава 11 том 12 стр. 96  - 96 LV.ES глава 11 том 12 стр. 96  - 96 MT.ES глава 11 том 12 стр. 96  - 96 PL.ES глава 11 том 12 стр. 96  - 96 SK.ES глава 11 том 12 стр. 96  - 96 специално словенско издание глава 11 том 12 стр. 96  - 96

		19760917Решение на Комисиятаот 17 септември 1976 годиназа сключване на рамково споразумение за търговско и икономическо сътрудничество между Европейските общности и Канада(76/753/Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност за атомна енергия, и по-специално член 101, втори параграф от него,като взе предвид одобрението на Съвета,като има предвид, че Рамковото споразумение за търговско и икономическо сътрудничество между Европейските общности и Канада, подписано в Отава на 6 юли 1976 г. следва да се сключи от името на Европейската общност за атомна енергия,РЕШИ:Член 1Рамковото споразумение за търговско и икономическо сътрудничество между Европейските общности и Канада се сключва и одобрява от името на Европейската общност за атомна енергия.Текстът на споразумението се прилага към настоящото решение.Член 2Председателят на Комисията извършва от името на Общността нотифицирането, предвидено в член 8 от споразумението [1].Член 3Настоящото решение влиза в сила в деня след датата на публикуването му в Официален вестник на Европейските общности.Съставено в Брюксел на 17 септември 1976 година.За КомисиятаChristopher SoamesЗаместник-председател[1] Датата на влизане в сила на споразумението по отношение на Европейската общност за атомна енергия ще бъде публикувана в Официален вестник на Европейските общности.--------------------------------------------------


title: Решение 2010/755/ОВППС на Съвета от 6 декември 2010 година за изменение на Решение 2009/906/ОВППС относно Полицейската мисия на Европейския съюз (ПМЕС) в Босна и Херцеговина (БиХ)

text:
               7.12.2010

               BG

               Официален вестник на Европейския съюз

               L 320/10

         РЕШЕНИЕ 2010/755/ОВППС НА СЪВЕТА
   от 6 декември 2010 година
   за изменение на Решение 2009/906/ОВППС относно Полицейската мисия на Европейския съюз (ПМЕС) в Босна и Херцеговина (БиХ)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 43, параграф 2 от него,
   като имат предвид, че:

               (1)

               На 8 декември 2009 г. Съветът прие Решение 2009/906/ОВППС (1) относно Полицейската мисия на Европейския съюз (ПМЕС) в Босна и Херцеговина (БиХ). Срокът на действие на посоченото решение изтича на 31 декември 2011 г.

               (2)

               ПМЕС се провежда в обстановка, която би могла да се влоши и да навреди на постигането на целите на общата външна политика и политика на сигурност, определени в член 21 от Договора.

               (3)

               След влизането в сила на Договора от Лисабон Комитетът за политика и сигурност (КПС) осъществява политическия контрол и стратегическото управление на полицейските мисии на Европейския съюз под ръководството на Съвета и на Върховния представител на Съюза по въпросите на външните работи и политиката на сигурност (ВП).

               (4)

               Решение 2009/906/ОВППС следва да бъде изменено, за да бъде предвидена референтната сума, предназначена за покриване на разходите на ПМЕС за периода от 1 януари до 31 декември 2011 г.,

         ПРИЕ НАСТОЯЩОТО РЕШЕНИЕ:
   Член 1
   Решение 2009/906/ОВППС на Съвета се изменя, както следва:

               1.

               В член 9 параграф 2 се заменя със следното:
               „2.   КПС осъществява политическия контрол и стратегическото управление на ПМЕС под ръководството на Съвета и на ВП.“

               2.

               В член 10, параграф 1 първото изречение се заменя със следното:
               „1.   КПС осъществява политическия контрол и стратегическото управление на ПМЕС под ръководството на Съвета и на ВП.“

               3.

               В член 12, параграф 1 се добавя следната алинея:
               „Референтната сума, предназначена за покриване на разходите на ПМЕС за периода от 1 януари до 31 декември 2011 г. е 17 600 000 EUR.“

         Член 2
   Настоящото решение влиза в сила в деня на приемането му.

      Съставено в Брюксел на 6 декември 2010 година.

            За Съвета

            Председател

         J. MILQUET

      (1)  ОВ L 322, 9.12.2009 г., стр. 22.


title: Решение (ЕС) 2017/234 на Съвета от 7 февруари 2017 година за сключването от името на Съюза на Споразумението между Европейския съюз и Федеративните щати Микронезия за премахване на визите за краткосрочно пребиваване

text:
               11.2.2017

               BG

               Официален вестник на Европейския съюз

               L 36/5

         РЕШЕНИЕ (ЕС) 2017/234 НА СЪВЕТА
   от 7 февруари 2017 година
   за сключването от името на Съюза на Споразумението между Европейския съюз и Федеративните щати Микронезия за премахване на визите за краткосрочно пребиваване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Комисията участва в преговори от името на Съюза за сключването на Споразумение с Федеративните щати Микронезия за премахване на визите за краткосрочно пребиваване („Споразумението“).

               (2)

               В съответствие с Решение (ЕС) 2016/1879 (2) на Съвета споразумението беше подписано и се прилага временно, считано от 20 септември 2016 г.

               (3)

               Със споразумението се създава Съвместен комитет от експерти за управление на споразумението. Съюзът се представлява в Съвместния комитет от Комисията, която се подпомага от представителите на държавите членки.

               (4)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета (3); следователно Обединеното кралство не участва в неговото приемане и не е обвързано от него, нито от неговото прилагане.

               (5)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (4); следователно Ирландия не участва в неговото приемане и не е обвързана от него, нито от неговото прилагане.

               (6)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Федеративните щати Микронезия за премахване на визите за краткосрочно пребиваване се одобрява от името на Съюза.
   Член 2
   Председателят на Съвета извършва нотификацията, предвидена в член 8, параграф 1 от Споразумението, от името на Съюза (5).
   Член 3
   Комисията, подпомагана от представители на държавите членки, представлява Съюза в Съвместния комитет от експерти, създаден съгласно член 6 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 7 февруари 2017 година.

            За Съвета

            Председател

         L. GRECH

      (1)  Одобрение, дадено на 1 декември 2016 г.

      (2)  Решение (ЕС) 2016/1879 на Съвета от 24 юни 2016 г. за подписване, от името на Съюза, и временно прилагане на Споразумението между Европейския съюз и Федеративните щати Микронезия за премахване на визите за краткосрочно пребиваване (ОВ L 289, 25.10.2016 г., стр. 2).

      (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

      (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

      (5)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение на Съвета от 22 ноември 2004 година относно подписването и временното прилагане на допълнителен протокол към споразумението за асоцииране между Европейската общност и нейните държави-членки, от една страна, и Република Чили, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз

text:
Важна правна забележка

|

32005D0106

Официален вестник n° L 038 , 10/02/2005 стр. 0001 - 0002

		20041122Решение на Съветаот 22 ноември 2004 годинаотносно подписването и временното прилагане на допълнителен протокол към споразумението за асоцииране между Европейската общност и нейните държави-членки, от една страна, и Република Чили, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз(2005/106/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 310, във връзка с член 300, параграф 2, първа алинея, първо и второ изречение от него,като взе предвид Акта за присъединяване от 2003 г., и по-специално член 6, параграф 2 от него,като взе предвид предложението на Комисията,като има предвид, че:(1) На 22 декември 2003 г. Съветът е упълномощил Комисията да води преговори с Чили от името на Европейската общност и нейните държави-членки за допълнителен протокол към споразумението за асоцииране между Европейската общност и нейните държави-членки, от една страна, и Чили, от друга страна, за да се вземе предвид присъединяването на новите държави-членки към Европейския съюз.(2) Тези преговори завършиха с успех и допълнителният протокол бе подписан на 30 април 2004 г.(3) При условие, че е възможно да бъде сключен по-късно, допълнителният протокол следва да бъде подписан от името на Общността и нейните държави-членки и временното прилагане на някои от неговите разпоредби следва да бъде одобрено,РЕШИ:Член единствен1. Председателят на Съвета е оправомощен да посочи лицата, които са упълномощени да подпишат от името на Европейската общност и нейните държави-членки допълнителния протокол към споразумението за асоцииране между Европейската общност и нейните държави-членки, от една страна, и Република Чили, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз.Текстът на допълнителния протокол е приложен към настоящото решение.2. Членове 2, 3, 4, 5, 6, 11 и 12 на допълнителния протокол се прилагат временно до влизането му в сила.Съставено в Брюксел на 22 ноември 2004 година.За СъветаПредседателB. R. Bot--------------------------------------------------


title: Решение на Съвета от 16 март 1992 година относно сключването на Рамково споразумение за сътрудничество между Европейската икономическа общност и Източна република Уругвай

text:
Важна правна забележка

|

31992D0205

Официален вестник n° L 094 , 08/04/1992 стр. 0001 - 0001 специално чешко издание глава 11 том 18 стр. 168  - 168 специално испанско издание глава 11 том 18 стр. 168  - 168 специално унгарско издание глава 11 том 18 стр. 168  - 168 специално литвийско издание глава 11 том 18 стр. 168  - 168 LV.ES глава 11 том 18 стр. 168  - 168 MT.ES глава 11 том 18 стр. 168  - 168 PL.ES глава 11 том 18 стр. 168  - 168 SK.ES глава 11 том 18 стр. 168  - 168 специално словенско издание глава 11 том 18 стр. 168  - 168

		19920316Решение на Съветаот 16 март 1992 годинаотносно сключването на Рамково споразумение за сътрудничество между Европейската икономическа общност и Източна република Уругвай(92/205/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално членове 113 и 235 от него,като взе предвид предложението на Комисията [1],като взе предвид становището на Европейския парламент [2],като има предвид, че за да постигне целите си в областта на външните икономически отношения, Общността трябва да одобри Рамковото споразумение за сътрудничество с Източната република Уругвай,РЕШИ:Член 1С настоящото одобрява Рамковото споразумение за сътрудничество между Европейската икономическа общност и Източната република Уругвай от страна на Общността.Текстът на споразумението е приложен към настоящото решение.Член 2Председателят на Съвета извършва нотификацията, предвидена в член 25 от споразумението [3].Член 3Комисията, подпомагана от представители на държавите-членки, представлява Общността в Съвместния комитет, учреден съгласно член 21 от споразумението.Член 4Настоящото решение се публикува в Официален вестник на Европейските общности и влиза в сила в деня на публикуването му.Съставено в Брюксел на 16 март 1992 година.За СъветаПредседателJorge Braga De Macedo[1] ОВ C 228, 3.9.1991 г., стр. 20.[2] Становище от 14 февруари 1992 г. (все още непубликувано в Официален вестник).[3] Датата на влизане в сила на споразумението ще се публикува от Генералния секретариат на Съвета в Официален вестник на Европейските общности.--------------------------------------------------


title: 2012/672/ЕС: Решение на Съвета от 25 октомври 2012 година относно започването на автоматизиран обмен на данни по отношение на дактилоскопични данни в Кипър

text:
               31.10.2012

               BG

               Официален вестник на Европейския съюз

               L 302/11

         РЕШЕНИЕ НА СЪВЕТА
   от 25 октомври 2012 година
   относно започването на автоматизиран обмен на данни по отношение на дактилоскопични данни в Кипър
   (2012/672/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (1), и по-специално член 25 от него,
   като взе предвид Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР (2), и по-специално член 20 от него и глава 4 от приложението към него,
   като има предвид, че:

               (1)

               Съгласно Протокола относно преходните разпоредби, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия, правните последици от актовете на институциите, органите, службите и агенциите на Съюза, приети преди влизането в сила на Договора от Лисабон, се запазват дотогава, докато тези актове не бъдат отменени, обявени за нищожни или изменени в изпълнение на Договорите.

               (2)

               От това следва, че член 25 от Решение 2008/615/ПВР е приложим и че Съветът трябва да реши с единодушие дали държавите членки са въвели разпоредбите на глава 6 от посоченото решение.

               (3)

               Член 20 от Решение 2008/616/ПВР предвижда, че решенията, посочени в член 25, параграф 2 от Решение 2008/615/ПВР, се вземат въз основа на доклад за оценка, който се изготвя на основата на въпросник. По отношение на автоматизирания обмен на данни в съответствие с глава 2 от Решение 2008/615/ПВР докладът за оценка се основава на посещение за оценка и на пилотно изпитване.

               (4)

               Съгласно глава 4, точка 1.1 от приложението към Решение 2008/616/ПВР въпросникът, съставен от съответната работна група на Съвета, се отнася за всички случаи на автоматизиран обмен на данни и трябва да бъде попълнен от държавата членка веднага щом тя счете, че е изпълнила необходимите условия за обмен на данни за съответната категория данни.

               (5)

               Кипър е попълнил въпросника относно защитата на данни, както и въпросника относно обмена на дактилоскопични данни.

               (6)

               Кипър е осъществил успешно пилотно изпитване с Австрия.

               (7)

               Проведено е посещение за оценка в Кипър, като екипът за оценка от Австрия е изготвил доклад за посещението и го е предал на съответната работна група на Съвета.

               (8)

               На Съвета е представен доклад за цялостна оценка, в който са обобщени резултатите от въпросника, посещението за оценка и пилотното изпитване на обмена на дактилоскопични данни,

         ПРИЕ НАСТОЯЩОТО РЕШЕНИЕ:
   Член 1
   За целите на автоматизираното търсене на дактилоскопични данни Кипър е въвел изцяло общите разпоредби за защита на данните, съдържащи се в глава 6 от Решение 2008/615/ПВР, и има право да получава и предоставя лични данни съгласно член 9 от посоченото решение, считано от датата на влизане в сила на настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 25 октомври 2012 година.

            За Съвета

            Председател

         E. MAVROU

      (1)  ОВ L 210, 6.8.2008 г., стр. 1.

      (2)  ОВ L 210, 6.8.2008 г., стр. 12.


title: Решение на Съвета от 25 март 1991 година за приемане на мандата на Международната изследователска група за калая

text:
               11/ 06

               BG

               Официален вестник на Европейския съюз

               206

         31991D0178

               L 089/33

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 25 март 1991 година
   за приемане на мандата на Международната изследователска група за калая
   (91/178/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално членове 113 и 116 от него,
   като взе предвид предложението на Комисията,
   като има предвид, че мандатът на Международната изследователска група за калая е приет от Конференцията на Обединените нации по въпросите на калая на 7 април 1989 г. в Женева;
   като има предвид, че в съответствие с разпоредбите на параграф 21, буква б) от мандата от държавите и международните организации, които са взели участие в конференцията, се изисква да уведомят генералния секретар на Организацията на обединените нации за приемането от тяхна страна на мандата;
   като има предвид, че изследователската група ще осъществява важна дейност, свързана с анализ и наблюдение на пазара и на търговията с калай;
   като има предвид, че определената в мандата институционална структура на Международната изследователска група за калая предполага съвместно участие на Общността и на държавите-членки, които са одобрили мандата;
   като има предвид, че определени държави-членки са изразили намерението си да участват в изследователската група;
   като има предвид, че въз основа на обща позиция Общността и държавите-членки, които са взели решение да участват в работата на изследователската група, следва едновременно да депозират своите инструменти за приемане,
   РЕШИ:
   Член 1
   Европейската икономическа общност приема мандата на Международната изследователска група за калая.
   Общността и държавите-членки, които на този етап са взели решение да участват в работата на изследователската група, веднага след приключване на необходимите вътрешни процедури едновременно депозират при генералния секретар на Организацията на обединените нации своите документи за приемане.
   Текстът на мандата се прилага към настоящото решение.
   Член 2
   Председателят на Съвета се упълномощава да определи лицата, които са оправомощени да депозират инструмента за приемане от страна на Общността.

      Съставено в Брюксел на 25 март 1991 година.

            За Съвета

            Председател

         R. STEICHEN

   ПРИЛОЖЕНИЕ
   МАНДАТ НА МЕЖДУНАРОДНАТА ИЗСЛЕДОВАТЕЛСКА ГРУПА ЗА КАЛАЯ
   Създаване

               1.

               Създава се Международна изследователска група за калая, която да прилага разпоредбите и да контролира действието на настоящия мандат.

         Цел

               2.

               Целта на Групата е осигуряване на засилено международно сътрудничество по въпроси, свързани с калая, чрез подобряване на наличната информация за международния стопански отрасъл за производство и търговия с калай и чрез предоставяне на форум за междуправителствени консултации по въпроси, свързани с калая.

         Определения

               3.

                           а)

                           „Група“ означава създадената с настоящия мандат Международна изследователска група за калая.

                           б)

                           „Калай“ означава метален калай, всякакъв друг вид пречистен калай, вторичен калай или калаеното съдържание на калаени концентрати или на калаена руда, добита от естествено находище, и всички други евентуално определени от Групата калаени продукти. По смисъла на настоящото определение терминът „руда“ се счита, че не включва: i) материала, който е добит от рудното тяло с друга цел, освен обогатяване, и ii) бракувания материал в процеса на обогатяване.

                           в)

                           „Членове“ означават всички държави и междуправителствени организации, предвидени в параграф 5, които са изпратили уведомление за приемане в съответствие с разпоредбите на параграф 21.

         Функции

               4.

               Групата изпълнява следните функции:

                           а)

                           изграждане на необходимия капацитет за осъществяване на непрекъснато наблюдение на световния стопански отрасъл за производство и търговия с калай и на неговите тенденции, по-конкретно чрез създаване, поддържане и непрекъснато актуализиране на система от статистически данни за световното производство, запаси, търговия и потребление на калай във всичките му форми, както и по целесъобразност за разпространение на изготвената по този начин информация;

                           б)

                           провеждане на консултации и обмяна на информация за развитието и тенденциите във връзка с производството, запасите, търговията и потреблението на калай във всичките му форми;

                           в)

                           провеждане на целесъобразни проучвания по широк кръг от важни въпроси, свързани с калая, в съответствие с решенията на Групата.

         Членство

               5.

               Членството в Групата е открито за всички държави, които са заинтересовани от производството, потреблението или международната търговия с калай и за всички междуправителствени организации, които отговарят за воденето на преговори, сключването и прилагането на международни споразумения, в частност споразумения за суровини.

         Правомощия на Групата

               6.

                           а)

                           Групата упражнява всички правомощия и предприема или организира предприемането на всички необходими действия за изпълнение и за гарантиране на прилагането на разпоредбите на настоящия мандат.

                           б)

                           Групата няма право пряко или косвено да сключва търговски договори за калай, други суровини или продукти, както и договори за фючърсни сделки; също така тя няма право да поема финансови задължения в тази връзка.

                           в)

                           Групата приема необходимите правила за изпълнение на нейните функции, които са съобразени със и не противоречат на разпоредбите на настоящия мандат.

                           г)

                           Групата няма правомощия и не се счита за упълномощена от своите членове да поема задължения извън обхвата на настоящия мандат или на процедурните правила.

         Седалище

               7.

               Седалището на Групата се намира на избрано от нея място на територията на държава-членка, освен ако Групата реши друго. Групата договаря с правителството на приемащата страна сключването на споразумение относно седалището възможно най-скоро след влизането в сила на настоящия мандат.

         Вземане на решения

               8.

                           а)

                           Върховният орган на създадената съгласно настоящия мандат Група е Генералната асамблея.

                           б)

                           Групата, постоянният комитет по параграф 9 и евентуално създадените други комитети и спомагателни органи вземат решения с консенсус и без гласуване освен в случай на решения, за които в настоящия мандат или в процедурните правила се предвижда гласуване с конкретно посочено мнозинство.

                           в)

                           Всяка държава-членка има право на един глас.

         Постоянен комитет

               9.

                           а)

                           Групата създава постоянен комитет, който се състои от членовете на Групата, които са изразили желание да участват в неговата работа.

                           б)

                           Постоянният комитет изпълнява възложените му от Групата задачи и докладва за приключването или за напредъка на работата си.

         Комитети и спомагателни органи

               10.

               Групата може да създаде промишлен консултативен комитет, който да следи развитието на калаенодобивната промишленост. Освен постоянния комитет Групата може при определени от нея условия и ред да създава и други комитети или спомагателни органи.

         Секретариат

               11.

                           а)

                           Групата има секретариат, който се състои от генерален секретар и необходимия брой щатни служители.

                           б)

                           Генералният секретар е главното административно длъжностно лице на Групата и отговаря пред нея за прилагането и действието на настоящия мандат в съответствие с решенията на Групата.

         Сътрудничество с други организации

               12.

                           а)

                           Групата може да предприема мерки за консултации или сътрудничество с Организацията на обединените нации, нейни органи или специализирани агенции и по целесъобразност с други междуправителствени институции.

                           б)

                           Групата може да предприема и мерки, които счита за целесъобразни, за поддържане на контакти с правителствата на заинтересовани страни, които не членуват в Групата, с други международни неправителствени организации или по целесъобразност с организации от частния сектор.

                           в)

                           Групата може да кани всяка държава, която не членува в нея, или всяка подходяща междуправителствена или неправителствена организация, която е трайно заинтересована от проблемите, свързани с калая, да се представлява от наблюдател на заседанията на Групата, при условие че съответната организация предостави на Групата сходни права. Ако Групата не реши друго, споменатите наблюдатели могат изцяло или отчасти да присъстват на всички заседания или на поредици от заседания на Групата, но не могат да присъстват на заседания на постоянния комитет или на комитет или подкомитет, в който не са представени всички членове на Групата.

                           г)

                           Председателят може да кани наблюдатели за участие в обсъжданията на Групата, но те нямат право да участват в гласуването или да внасят предложения.

         Взаимоотношения с общия фонд

               13.

               Групата може да поиска да бъде призната за международен орган за суровини (МОС) съгласно разпоредбите на член 7, параграф 9 от Споразумението за създаване на общия фонд за суровини (ОФС) с цел оказване на съдействие, при условия и ред, които се определят от Групата само с единодушие, за финансиране чрез втората сметка на фонда на проекти, свързани с калай. Въпреки това Групата не може да поема никакви финансови задължения във връзка с тези проекти и не изпълнява функциите на изпълнител на тези проекти.

         Правно положение

               14.

                           а)

                           Групата притежава международна правосубектност.

                           б)

                           Статусът на Групата на територията на приемащата страна се урежда от сключеното между Групата и правителството на тази страна споразумение относно седалището.

                           в)

                           Групата има необходимата правоспособност за осъществяване на функциите си, и по-конкретно, съобразно разпоредбите на параграф 6, буква б) по-горе, е способна да сключва договори, да придобива и отчуждава движимо и недвижимо имущество и да води съдебни дела.

         Бюджетни вноски

               15.

                           а)

                           Всеки член плаща вноска в утвърден от Групата годишен бюджет. Вноската на всеки член в бюджета се състои от равен дял от 50 % от бюджета, а остатъкът се разпределя между държавите-членки пропорционално на дела им в общата търговия на държавите-членки с първичен метален калай и калаени концентрати, който за страните износителки се състои от общия износ минус общия внос, а за страните потребителки се състои от общия внос. За целта страните, чието производство на калаени концентрати надвишава отчетеното от тях потребление на първичен метален калай, се класифицират като страни производителки, а страните, чието отчетено потребление на първичен метален калай надвишава производството им на калаени концентрати, се класифицират като страни потребителки. Изчислението се извършва въз основа на последните три календарни години, за които са налице статистически данни.

                           б)

                           Групата определя вноската на всеки член за всяка финансова година в определена от Групата единна валута и съобразно предвидените в правилника за дейността разпоредби относно вноските. Плащането на вноската от всеки член се извършва в съответствие с неговите конституционни процедури.

         Статистически данни и информация

               16.

                           а)

                           Групата събира, съпоставя и предоставя на членовете статистически данни за производството, търговията, запасите и потреблението на калай, които счита за необходими за ефективното действие на настоящия мандат, както и информацията, посочена в буква б) по-долу.

                           б)

                           Групата предвижда подходящи начини за обмяна на информация с правителствата на заинтересовани страни, които не участват в Групата, и с подходящи неправителствени и междуправителствени организации, за да се осигури наличието на актуални и достоверни данни за производството, потреблението, запасите, международната търговия, публикуваните международно признати цени на калая и за други фактори, които оказват влияние върху търсенето и предлагането на калай.

                           в)

                           Групата полага усилия да гарантира, че публикуваната от нея информация не нарушава поверителния характер на сделките на правителства, лица или предприятия, които произвеждат, преработват, търгуват или потребяват калай.

         Годишна оценка и доклади

               17.

                           а)

                           Групата извършва ежегодна оценка на положението на световния пазар на калай и на свързани с това въпроси въз основа на предоставената от членовете информация, допълнена с информация от всички други съответни източници. Годишната оценка включва преглед на прогнозирания капацитет за производство на калай през следващите години и перспектива за производството, потреблението и търговията с калай през следващата календарна година с цел подпомагане на членовете при извършването на тяхната самостоятелна оценка за развитието на международния стопански отрасъл за производство и търговия с калай.

                           б)

                           Групата изготвя доклад, който включва резултатите от годишната оценка, и го разпространява сред членовете. По преценка на Групата за целесъобразност този доклад, както и други доклади и проучвания, които са разпространени сред членовете, могат да се предоставят на други заинтересовани страни в съответствие с разпоредбите на правилника за дейността.

         Проучвания

               18.

                           а)

                           Групата извършва или предприема подходящи мерки за извършването на специални проучвания, свързани с международния стопански отрасъл за производство и търговия с калай, ad hoc проучвания във връзка с особени проблеми или съществуващи или възможни бъдещи затруднения.

                           б)

                           Проучванията могат да съдържат общи препоръки или предложения, но тези препоръки или предложения не отменят правото на всеки член да ръководи всички аспекти на националния си стопански отрасъл за производство и търговия с калай и не накърняват компетентността на други международни организации по въпроси, които влизат в кръга на тяхната компетентност.

         Задължения на членовете

               19.

               Членовете полагат всички усилия да оказват сътрудничество и да насърчават постигането на целта на Групата, по-конкретно чрез предоставяне на посочените в параграф 16, буква а) данни за стопанския отрасъл за производство и търговия с калай.

         Изменения

               20.

               Настоящият мандат може да се изменя само с единодушие на Групата.

         Влизане в сила

               21.

                           а)

                           Настоящият мандат влиза в сила, когато държавите, които общо представляват най-малко 70 % от търговията с калай съгласно посочените данни в приложението към настоящия мандат, са уведомили по реда на буква б) по-долу Генералния секретар на Организацията на обединените нации (по-долу наричан „депозитар“), че приемат настоящия мандат.

                           б)

                           Всяка държава или междуправителствена организация, посочена в параграф 5, която желае да стане член на Групата, уведомява депозитаря, че условно (до приключване на вътрешните ѝ процедури) или окончателно приема настоящия мандат. Всяка държава или междуправителствена организация, която е извършила уведомление за условно приемане на настоящия мандат, полага усилия възможно най-бързо да приключи вътрешните си процедури и уведомява депозитаря за тяхното приключване.

                           в)

                           Ако до 31 декември 1989 г. не са изпълнени изискванията за влизане в сила на настоящия мандат, депозитарят отправя покана до държавите и междуправителствените организации, които са депозирали уведомление за приемане на настоящия мандат съобразно разпоредбите на буква б) по-горе, да вземат решение за въвеждане или за невъвеждане в сила между тях на настоящия мандат.

                           г)

                           Възможно най-скоро след влизането в сила на настоящия мандат депозитарят свиква встъпително заседание на Групата. По възможност членовете се уведомяват най-малко един месец преди датата, за която е насрочено заседанието.

         Оттегляне

               22.

                           а)

                           Член може по всяко време да се оттегли от Групата чрез изпращане на писмено уведомление за оттегляне до депозитаря и до генералния секретар на Групата.

                           б)

                           Оттеглянето не освобождава оттеглящия се член от вече поетите от него финансови задължения и не му дава право на намаляване на вноската за годината, през която се осъществява оттеглянето.

                           в)

                           Оттеглянето влиза в сила 30 дни след получаване на уведомлението от депозитаря.

                           г)

                           Генералният секретар на Групата незабавно уведомява всички членове за всяко получено уведомление съгласно разпоредбите на настоящия параграф.

         Прекратяване

               23.

                           а)

                           Групата винаги може чрез гласуване на държавите-членки с мнозинство от две трети да вземе решение за прекратяване на срока на действие на настоящия мандат. Прекратяването влиза в сила на определена от Групата дата.

                           б)

                           Независимо от прекратяването на срока на действие на настоящия мандат, Групата продължава да съществува през необходимия срок за извършване на ликвидация включително уреждане на сметки.

         Резерви

               24.

               Не могат да се правят резерви по отношение на която и да е от разпоредбите на настоящия мандат.

         ПРИЛОЖЕНИЕ
   Търговия с калай (1)

               Страна

               Износ

               Внос

               Търговия

               Дял (%)

               (в хиляди тонове)

               Аржентина

               0,1

               0,9

               1,0

               0,27

               Австралия

               6,5

               0,4

               6,9

               1,84

               Белгия—Люксембург

               2,9

               3,2

               6,1

               1,63

               Боливия

               12,9

               —

               12,9

               3,44

               Бразилия

               20,1

               —

               20,1

               5,36

               Канада

               1,7

               3,8

               5,5

               1,47

               Китай

               17,2

               —

               17,2

               4,59

               Дания

               0,9

               0,9

               1,8

               0,48

               Египет

               —

               0,3

               0,3

               0,08

               Финландия

               —

               0,1

               0,1

               0,03

               Франция

               0,2

               7,7

               7,9

               2,11

               Федерална република Германия

               3,1

               19,4

               22,5

               6,00

               Гърция

               —

               0,4

               0,4

               0,11

               Индия

               —

               2,7

               2,7

               0,72

               Индонезия

               25,3

               —

               25,3

               6,74

               Ирландия

               —

               0,1

               0,1

               0,03

               Италия

               0,1

               6,2

               6,3

               1,68

               Япония

               —

               32,1

               32,1

               8,56

               Малайзия

               49,2

               13,1

               62,3

               16,61

               Мексико

               —

               4,7

               4,7

               1,25

               Нидерландия

               2,6

               8,5

               11,1

               2,96

               Нигерия

               0,6

               —

               0,6

               0,16

               Норвегия

               —

               0,5

               0,5

               0,13

               Перу

               3,8

               0,4

               4,2

               1,12

               Филипините

               —

               0,5

               0,5

               0,13

               Полша

               —

               3,1

               3,1

               0,83

               Португалия

               —

               0,6

               0,6

               0,16

               Република Корея

               —

               5,1

               5,1

               1,36

               Испания

               0,1

               3,3

               3,4

               0,91

               Швеция

               0,1

               0,6

               0,7

               0,19

               Тайланд

               16,5

               —

               16,5

               4,40

               Турция

               —

               1,1

               1,1

               0,29

               Съюз на съветските социалистически републики

               —

               13,8

               13,8

               3,68

               Обединено кралство Великобритания и Северна Ирландия

               16,8

               14,1

               30,9

               8,24

               Съединени американски щати

               1,4

               41,4

               42,8

               11,41

               Югославия

               —

               1,4

               1,4

               0,37

               Заир

               2,6

               —

               2,6

               0,69

               ОБЩО

               184,7

               190,4

               375,1

               100,00

      (1)  Средни годишни стойности за периода от 1985 г. до 1987 г. за вноса и износа на калаени концентрати и първичен метален калай за страните, които са участвали в Конференцията на Обединените нации по въпросите на калая през 1988 г.


title: Решение 2011/621/ОВППС на Съвета от 21 септември 2011 година за удължаване на мандата на специалния представител на Европейския съюз за Африканския съюз

text:
               21.9.2011

               BG

               Официален вестник на Европейския съюз

               L 243/19

         РЕШЕНИЕ 2011/621/ОВППС НА СЪВЕТА
   от 21 септември 2011 година
   за удължаване на мандата на специалния представител на Европейския съюз за Африканския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 6 декември 2007 г. Съветът прие Съвместно действие 2007/805/ОВППС (1) за назначаване на г-н Koen VERVAEKE за специален представител на Европейския съюз (СПЕС) за Африканския съюз (АС). Срокът на неговия мандат изтече на 31 август 2011 г.

               (2)

               Следователно мандатът на СПЕС следва да бъде удължен от 1 септември 2011 г. до 30 юни 2012 г.

               (3)

               СПЕС ще изпълнява мандата си в обстановка, която би могла да се влоши и да препятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Koen VERVAEKE като СПЕС за АС се удължава до 30 юни 2012 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител (ВП).
   Член 2
   Цели на политиката
   Мандатът на СПЕС се основава на общите цели на политиката на ЕС в подкрепа на усилията на Африка за изграждане на мирно, демократично и процъфтяващо бъдеще в съответствие с предвиденото в съвместната стратегия Африка—ЕС. Тези цели включват:

               а)

               подобряване на политическия диалог и разширяване на отношенията на ЕС с АС;

               б)

               укрепване на партньорството между ЕС и АС във всички области, посочени в съвместната стратегия Африка—ЕС, принос към развитието и изпълнението на съвместната стратегия Африка—ЕС в партньорство с АС, зачитане на принципа за водещата роля на Африка и по-тясно сътрудничество с африканските представители в рамките на многостранни форуми, съгласувано с партньорите от други страни;

               в)

               работа с АС и оказване на подкрепа на АС чрез подпомагане на институционалното развитие и укрепване на отношенията между институциите на ЕС и на АС, включително чрез помощ за развитие, с цел да се допринесе за:

                           —

                           мира и сигурността: предвиждане, предотвратяване, управление, осъществяване на посредничество и разрешаване на конфликти, подкрепа на усилията за насърчаване на мира и стабилността, подкрепа при възстановяване след конфликти;

                           —

                           правата на човека и управлението: насърчаване и защита на правата на човека; насърчаване на основните свободи и зачитане на принципите на правовата държава; подкрепа на усилията в Африка за наблюдение и подобряване на управлението посредством политически диалог и финансова и техническа помощ; подкрепа за развитието на демокрацията, основана на широко участие, и на отчетността; подкрепа на борбата с корупцията и организираната престъпност и по-нататъшно насърчаване на усилията за разрешаване на въпроса с децата и въоръжените конфликти във всичките му аспекти;

                           —

                           устойчивото развитие, регионалната интеграция и търговията: подкрепа на усилията за взаимосвързаност и улесняване на достъпа до вода и канализация, енергия и информационни технологии; насърчаване на трайна, ефективна и хармонизирана правна рамка за стопанската инициатива; подпомагане на интегрирането на Африка в световната търговска система, подпомагане спазването от африканските държави на правилата и стандартите на ЕС; подкрепа на Африка в борбата с последиците от изменението на климата;

                           —

                           инвестициите в хората: подкрепа на усилията в областта на равенството между половете, здравеопазването, продоволствената сигурност и образованието, насърчаване на програмите за обмен, мрежите от университети и центровете за високи постижения, борба с първопричините за миграцията.

         Освен това СПЕС ще има основно място в изпълнението на съвместната стратегия Африка—ЕС, насочена към развиване и укрепване на стратегическото партньорство между Африка и ЕС.
   Член 3
   Мандат
   За да се постигнат свързаните с общата външна политика и политика на сигурност (ОВППС)/общата политика за сигурност и отбрана (ОПСО) аспекти на целите, посочени в член 2, СПЕС има мандат да:

               а)

               подобри координацията и общото влияние на ЕС върху установения в Адис Абеба диалог с АС и неговата Комисия по целия набор от въпроси на ОВППС/ОПСО, обхванати от отношенията между ЕС и АС, по-специално Партньорството за мир и сигурност и подкрепа за привеждането в действие на Африканската архитектура за мир и сигурност;

               б)

               осигури подходящо равнище на политическо представителство, което да отразява значимостта на ЕС като политически, финансов и институционален партньор на АС, както и извеждането на това партньорство на по-високо ниво, което се налага поради нарастващата политическа роля на АС на световната сцена;

               в)

               представя, ако Съветът прецени за необходимо, позициите и политиките на ЕС, когато АС играе главна роля в ситуация на криза, за която не е бил определен СПЕС;

               г)

               подпомага постигането на по-добра съгласуваност, последователност и координация на политиките и действията на ЕС спрямо АС и допринася за подобряване на координацията в разширената партньорска група и отношенията ѝ с АС;

               д)

               допринася за прилагането на политиката на ЕС в областта на правата на човека, която е от значение за АС, включително насоките на ЕС относно правата на човека, по-специално насоките на ЕС относно децата и въоръжените конфликти, както и относно насилието срещу жени и момичета и борбата срещу всякакви форми на дискриминация срещу тях, както и на политиката на ЕС по отношение на жените, мира и сигурността;

               е)

               следи отблизо и докладва за всички важни събития на равнището на АС;

               ж)

               поддържа тесни контакти с Комисията на АС, други органи на АС, представителствата на африканските подрегионални организации към АС и представителствата на държавите-членки на АС към АС;

               з)

               улеснява отношенията и сътрудничеството между АС и африканските подрегионални организации, особено в областите, в които ЕС предоставя подкрепа;

               и)

               предоставя съвети и оказва подкрепа при поискване от АС в областите, посочени в съвместната стратегия Африка—ЕС;

               й)

               предоставя съвети и оказва подкрепа при поискване за изграждането на способности на АС за управление на кризи;

               к)

               въз основа на ясно разпределение на задачите, действа съгласувано и подкрепя действията на различните СПЕС с мандати в държави-членки/региони на АС; и

               л)

               поддържа тесни контакти и насърчава координацията с ключови международни партньори на АС, представени в Адис Абеба, по-специално с Организацията на обединените нации, но също и с недържавни участници, по целия набор от въпроси на ОВППС/ОПСО, обхванати от партньорството ЕС—АС.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без това да засяга правомощията на ВП.
   3.   СПЕС работи в тясна координация с Европейската служба за външна дейност (ЕСВД).
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС за периода от 1 септември 2011 г. до 30 юни 2012 г., е в размер на 715 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и предоставените финансови средства СПЕС отговаря за сформирането на своя екип. Екипът включва експерти по конкретни въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на своя екип.
   2.   Държавите-членки, институциите на Съюза и ЕСВД могат да предлагат командироването на персонал, който да работи със СПЕС. Възнаграждението на такива командировани служители се поема съответно от държавата-членка на ЕС, въпросната институция на Съюза или ЕСВД. Експертите, командировани от държавите-членки в институциите на Съюза или в ЕСВД, също могат да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Всички командировани служители остават под административното ръководство на изпращащата държава-членка, институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитет на СПЕС и неговия персонал
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят с приемащата страна/приемащите страни в зависимост от случая. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (2).
   Член 9
   Достъп до информация и логистична подкрепа
   1.   Държавите-членки, Комисията и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите-членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразно мандата си и в зависимост от обстановката от гледна точка на сигурността в географския регион, за който отговаря, за да гарантира сигурността на целия персонал под неговото пряко ръководство, по-специално чрез:

               а)

               разработване на съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, уреждащ управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и план за евакуация;

               б)

               гарантиране, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантиране, че всички членове на неговия екип, които се разполагат извън Съюза, включително местно наетият персонал, са преминали подходящо обучение по въпросите на сигурността преди или при пристигането им в района на мисията, съобразено с определената за района на мисията степен на риска;

               г)

               гарантиране на изпълнението на всички одобрени препоръки, направени в резултат на извършените редовни оценки на сигурността, и представяне на Съвета, Комисията и ВП на писмени доклади относно тяхното изпълнение, както и относно други въпроси, свързани със сигурността, в рамките на междинния доклад и доклада за изпълнението на мандата.

         Член 11
   Доклади
   СПЕС представя редовни устни и писмени доклади на ВП и КПС. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата COREU. По препоръка на ВП или на КПС СПЕС може да представя доклади пред Съвета по външни работи.
   Член 12
   Координация
   1.   СПЕС съдейства за цялостната координация на политиката в рамките на Съюза. Той съдейства за осигуряване на съгласувано използване на всички инструменти на Съюза на мястото на мисията с оглед постигането на целите на политиката на Съюза. Действията на СПЕС се съгласуват с тези на Комисията, както и с действията на други СПЕС в същия регион, когато това е целесъобразно. СПЕС провежда редовни брифинги за мисиите на държавите-членки и за делегациите на Съюза.
   2.   На място се поддържат тесни връзки с ръководителите на делегациите на Съюза и ръководителите на мисии на държавите-членки, които полагат всички усилия да съдействат на СПЕС при изпълнението на мандата му. СПЕС също така осъществява връзка с други участници на международно и регионално равнище, представени на място.
   Член 13
   Преглед
   Изпълнението на настоящото решение и неговата съгласуваност с други участия на Съюза в региона подлежат на редовен преглед. СПЕС представя на Съвета, Комисията и ВП доклад за напредъка в края на януари 2012 г. и подробен доклад за изпълнението на мандата — в края на своя мандат.
   Член 14
   Влизане в сила
   Настоящото решение влиза в сила в деня на приемането му.
   Прилага се от 1 септември 2011 г.

      Съставено в Брюксел на 21 септември 2011 година.

            За Съвета

            Председател

         M. SAWICKI

      (1)  ОВ L 323, 8.12.2007 г., стр. 45.

      (2)  ОВ L 141, 27.5.2011 г., стр. 17.


title: 2012/545/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел II — Съвет#Резолюция на Европейския парламент от 10 май 2012 година съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2010 година, раздел II — Съвет

text:
               17.10.2012

               BG

               Официален вестник на Европейския съюз

               L 286/22

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел II — Съвет
   (2012/545/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2010 година (1),

               —

               като взе предвид окончателните годишни отчети на Европейския съюз за финансовата 2010 година (COM(2011) 473 — C7-0258/2011) (2),

               —

               като взе предвид годишния доклад на Съвета пред органа по освобождаването от отговорност относно вътрешните одити, осъществени през 2010 г.,

               —

               като взе предвид годишния доклад на Сметната палата за изпълнението на бюджета за финансовата 2010 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2010 г. съгласно член 287 от Договора за функционирането на ЕС,

               —

               като взе предвид член 314, параграф 10 и членове 317, 318 и 319 от Договора за функционирането на ЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Решение № 31/2008 на генералния секретар на Съвета/върховен представител за общата външна политика и политика на сигурност относно възстановяване на пътни разходи на упълномощени представители на членове на Съвета (6),

               —

               като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7),

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0095/2012),

               1.

               Отлага освобождаването от отговорност на генералния секретар на Съвета във връзка с изпълнението на бюджета на Съвета за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 64, 12.3.2010 г.

      (2)  ОВ C 332, 14.11.2011 г., стр. 1.

      (3)  ОВ C 326, 10.11.2011 г., стр. 1.

      (4)  ОВ C 332, 14.11.2011 г., стр. 134.

      (5)  ОВ L 248, 16.9.2002 г., стр. 1.

      (6)  Решение, свързано с Процедурния правилник на Съвета от 22 юли 2002 г. (ОВ L 230, 28.8.2002 г., стр. 7).

      (7)  ОВ C 139, 14.6.2006 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2010 година, раздел II — Съвет
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2010 година (1),

                  —

                  като взе предвид окончателните годишни отчети на Европейските общности за финансовата 2010 година (COM(2011) 473 – C7-0258/2011) (2),

                  —

                  като взе предвид годишния доклад на Съвета пред органа по освобождаването от отговорност относно вътрешните одити, осъществени през 2010 г.,

                  —

                  като взе предвид годишния доклад на Сметната палата за изпълнението на бюджета за финансовата 2010 година, придружен от отговорите на институциите (3),

                  —

                  като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2010 г. съгласно член 287 от Договора за функционирането на ЕС,

                  —

                  като взе предвид член 314, параграф 10 и членове 317, 318 и 319 от Договора за функционирането на ЕС,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид Решение № 31/2008 на генералния секретар на Съвета/върховен представител за общата външна политика и политика на сигурност относно възстановяване на пътни разходи на упълномощени представители на членове на Съвета (6),

                  —

                  като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7),

                  —

                  като взе предвид член 77 и приложение VI към своя правилник,

                  —

                  като взе предвид доклада на Комисията по бюджетен контрол (A7-0095/2012),

                  1.

                  Отлага своето решение за освобождаване от отговорност на генералния секретар на Съвета във връзка с изпълнението на бюджета на Съвета за финансовата 2010 година, за да може Парламентът да се възползва в този случай от наличието на два срока в графика за освобождаване от отговорност, с цел постигането на евентуално споразумение с действащото председателство.

                  2.

                  Отбелязва факта, че в годишния си доклад за 2010 г. Сметната палата заключи, че въз основа на извършените одити за годината, приключила на 31 декември 2010 г., плащанията за административни и други разходи на институциите и органите не са засегнати от съществени грешки; подчертава, че вероятният процент грешки в областта на административните разходи като цяло се оценява на 0,4 % (вж. точки 7.9 и 7.10).

                  3.

                  Потвърждава, че е получил набор от документи за процедурата по освобождаване от отговорност за 2010 г. (окончателните финансови отчети за 2010 г., включително отчетите, доклада за финансовата дейност и обобщението на вътрешните одити за 2010 г.); все още очаква да получи всички необходими документи за освобождаването от отговорност във връзка с изпълнението на бюджета (включително тези за пълния вътрешен одит, извършен през 2010 г.).

                  4.

                  Изразява надежда, че Парламентът ще получи пълния годишен доклад за дейността; настоява към годишния доклад за дейността да бъде добавена и подробна таблица за всички служители на Съвета, класифицирани по категория, степен, пол, участие в професионално обучение и националност.

                  5.

                  Подчертава, че в годишния си доклад за 2010 г. Сметната палата критикува финансирането на строителния проект „Residence Palace“ заради авансови плащания (вж. параграф 7.19); отбелязва, че Сметната палата констатира, че през периода 2008—2010 г. общата сума на авансовите плащания на Съвета възлиза на 235 000 000 EUR; констатира, че платените суми идват от неизползвани в достатъчна степен бюджетни редове; подчертава, че изразът „неизползвани в достатъчна степен“ е политически коректният начин да се посочи наличието на завишен бюджет; подчертава, че през 2010 г. Съветът увеличи сумата по бюджетен ред „Придобиване на недвижима собственост“ с 40 000 000 EUR.

                  6.

                  Отбелязва обясненията на Съвета, че бюджетните кредити са предоставени посредством трансфери, разрешени от бюджетния орган в съответствие с процедурите, предвидени в членове 22 и 24 от Финансовия регламент.

                  7.

                  Споделя становището на Сметната палата, че тази процедура нарушава принципа на точност на бюджета въпреки икономиите, получени от неплащането на наем.

                  8.

                  Отбелязва отговора на Съвета, че сумите по бюджетните редове за устни преводи и за пътни разноски на делегациите следва да отговарят в по-голяма степен на реалното им използване, и призовава за по-добро бюджетно планиране, за да се избегнат в бъдеще настоящите практики.

                  9.

                  Припомня на Сметната палата искането на Парламента за задълбочена оценка на системите за надзор и контрол на Съвета, подобно на оценките, извършени за Съда, Европейския омбудсман и Европейския надзорен орган по защита на данните при изготвянето на годишния доклад на Сметната палата за финансовата 2010 година.

                  10.

                  Изразява съжаление относно срещнатите затруднения при процедурите по освобождаване от отговорност за финансовата 2007, 2008 и 2009 година, които се дължаха на нежеланието на Съвета да участва в открит и официален диалог с Комисията по бюджетен контрол, както и да отговаря на въпросите на тази комисия; припомня, че Парламентът отказа освобождаването от отговорност на генералния секретар на Съвета във връзка с изпълнението на бюджета на Съвета за финансовата 2009 година на основанията, посочени в неговите резолюции от 10 май 2011 г. (8) и 25 октомври 2011 г. (9).

                  11.

                  Отново изразява становището си, че европейските данъкоплатци имат пълното право да очакват целият бюджет на Съюза, включително всички средства, управлявани независимо от отделните институции и агенции на Съюза, да подлежи на пълен обществен контрол.

                  12.

                  Изразява съжаление поради факта, че Съветът счита, че единствено той от всички институции на Съюза не носи отговорност за използването на предоставените му средства.

                  13.

                  Подчертава погрешния аргумент на Съвета, че освобождаването от отговорност на Комисията означава освобождаване от отговорност за изпълнението на целия бюджет на Съюза, включително средствата от бюджета, използвани от Съвета, противоречи на логиката; поддържа идеята, че Комисията не следва да бъде оправомощавана да контролира и управлява своя бюджет; счита, че единственото логично решение на това противоречие е Съветът да прикани Комисията да поеме контрол над своите финанси или да участва пълноправно в стандартната процедура по освобождаване от отговорност, което трябва задължително да следва mutatis mutandis пълните процедури, прилагани за всички други институции на Европейския съюз.

                  14.

                  Отново посочва, че Парламентът все още очаква отговора на Съвета за действията и искането за предоставяне на документите, посочени в двете горепосочени резолюции; призовава генералния секретар на Съвета да предостави на комисията на Парламента, която отговаря за процедурата по освобождаване от отговорност, пълни писмени отговори на следните въпроси:

                              а)

                              следва да се отбележи, че при провеждането в комисията на Парламента, която отговаря за процедурата по освобождаване от отговорност, на предишни дебати относно освобождаването на Съвета от отговорност във връзка с изпълнението на бюджета, Съветът не присъстваше редовно на съответните заседания; все пак е изключително важно Съветът да участва в тях, за да може да отговори на въпросите, задавани от членовете на комисията относно освобождаването от отговорност на Съвета. Съветът съгласен ли е да присъства на бъдещи дебати във връзка с освобождаването от отговорност на Съвета, провеждани в комисията на Парламента, отговаряща за процедурата по освобождаване от отговорност?

                              б)

                              защо Съветът променя представянето/формата на вътрешния одит всяка година? Защо всяка година вътрешният одит е толкова кратък, общ и неясен? След процедурата по освобождаване от отговорност за 2010 г. Съветът ще представя ли вътрешния одит на друг(и) език(ци) освен на френски?

                              в)

                              извършен ли е външен одит? Ако да, може ли комисията на Парламента, която отговаря за процедурата по освобождаване от отговорност, да го види? Ако не е извършен външен одит, защо Съветът е решил да не го провежда?

                              г)

                              досега дейността на Съвета предполагаше осигуряване на съфинансиране от страна на Комисията, което се увеличи след влизането в сила на Договора от Лисабон. Какви системи за одит и контрол са въведени, за да се гарантира пълна прозрачност? Като се има предвид, че Договорът от Лисабон увеличи съфинансирането от страна на Комисията, какво е разбирането на Съвета за „отговаряне на съответни въпроси“?

                              д)

                              в годишния си доклад за 2009 г. Сметната палата установи, че при две от шестте одитирани процедури за възлагане на обществени поръчки Съветът не е спазил правилата на Финансовия регламент за публикуване на резултатите от процедурата. Съветът извършил ли е проверка на други извадки от подобни процедури за възлагане на обществени поръчки? Вътрешната процедура рационализирана ли е, за да се избегнат в бъдеще подобни случаи?

                              е)

                              специални представители на Европейския съюз: следва да се посочи щатът (всички служители, включени в щатното разписание, и др.) – брой длъжности и степен на специалните представители на Европейския съюз в рамките на Съвета през 2009 г. Как и кога длъжностите за специални представители на ЕС ще бъдат разпределени между Съвета и Европейската служба за външна дейност (ЕСВД)? Какъв беше бюджетът за пътувания за всеки специален представител на ЕС? Колко от специалните представители на ЕС бяха прехвърлени към ЕСВД на 1 януари 2011 г.? Колко от тях ще останат в Съвета и защо?

                              ж)

                              Съветът подчертава бюджетните въпроси, свързани с последиците от влизането в сила на Договора от Лисабон, в точка 2.2 от финансовия доклад за дейността (11327/2010, FIN 278). Съветът реши ли проблемите, свързани с разходите на г-н Солана? Каква част от разходите идва от бюджета на Съвета и каква част е от бюджета на Комисията?

                              з)

                              какви са оперативните разходи, административните разходи, разходите за персонал, сгради и др., предвидени от Съвета за 2009 г. с цел създаване на длъжността „върховен представител на Съюза по въпросите на външните работи и политиката на сигурност/заместник-председател на Комисията“?

                              и)

                              върховният представител/заместник-председател на Комисията встъпи в длъжност на 1 декември 2009 г. Как бяха разпределени разходите между Съвета и Комисията (за персонал, пътувания и др.)? Как изготви Съветът бюджета за върховния представител/заместник-председател на Комисията за 2010 г.? Кои бюджетни редове и суми бяха запазени за неговите дейности?

                              й)

                              как освободеното в процеса на прехвърляне на персонал към ЕСВД офис пространство ще повлияе на плановете на Съвета по отношение на сградите? Предприети ли са мерки за последващо използване на това офис пространство? Какви са очакваните разходи за преместването? Кога са публикувани обявленията за обществени поръчки за преместването (ако има такива)?

                              к)

                              какъв беше размерът на административните и оперативните разходи за задачите по линия на Общата външна политика и политика на сигурност/Общата политика на сигурност и отбрана (ОВППС/ОПСО), които бяха най-малкото частично финансирани от бюджета на Съюза през 2009 г.? Каква беше общата сума на разходите за ОВППС през 2009 г.? Може ли Съветът да определи поне основните мисии и разходите за тях през 2009 г.?

                              л)

                              какви са разходите за срещи на работните групи на Съвета за ОВППС/ОПСО в Брюксел и на други места и кога са проведени тези срещи?

                              м)

                              какви бяха административните разходи за осъществяването на военни операции по линия на ОВППС/ОПСО? Какъв дял от общата сума на разходите за военни операции е за сметка на бюджета на Съюза?

                              н)

                              какви бяха административните разходи за функционирането на механизма „ATHENA“, колко длъжности бяха необходими за този механизъм и някоя от въпросните длъжности ще бъде ли прехвърлена към ЕСВД? Пред кого ще се отчитат тези служители?

                              о)

                              процентът на заетост на длъжностите от щатното разписание на Съвета не е висок (91 % през 2009 г. и 90 % през 2008 г.). Оказва ли този постоянно нисък процент някакво отражение върху функциите на генералния секретариат на Съвета? Може ли генералният секретариат на Съвета да изпълнява всички свои функции при настоящия процент на заетост на местата? По-ниският процент на заетост на местата характерен ли е за определени услуги? Какви са причините за продължаващото несъответствие?

                              п)

                              какъв е общият брой на местата, определени за задачите по координиране на политиките и административна подкрепа (така, както са определени в годишните доклади на Комисията за оценка на персонала)? Какъв е процентът на тези места в сравнение с общия брой места?

                              р)

                              за постигане на административните цели през 2009 г. Съветът добави дистанционната работа към своите процедури на работа. Съветът как доказва ефективността на тази процедура на работа? Освен това към Съвета се отправя призив да докладва за предприетите в това отношение допълнителни мерки, и по-специално мерките за подобряване на качеството на финансовото управление, както и тяхното въздействие;

                              с)

                              Съветът увеличи броя на своите длъжности с 15 места (8 AD и 7 AST) с цел покриване на нуждите от служители в ирландския езиков отдел. Колко служители има в другите езикови отдели (персонал за всеки език)? Има ли вече служители, назначени на работа за/от страните кандидатки? Ако отговорът е положителен, за колко места става въпрос (отделно за всяка страна и език)?

                              т)

                              „групата за размисъл“ беше създадена на 14 декември 2007 г. и нейните членове бяха назначени на 15 и 16 октомври 2008 г. Защо необходимото финансиране не можа да бъде предвидено и включено в бюджета за 2009 г.? Счита ли се, че трансферът на средства в рамките на бюджета за 2009 г. от резерва за непредвидени разходи по бюджетна позиция, финансираща структура, замислена през 2007 г., не оказва никакво отражение върху бюджета? Съветът отдели 1 060 000 EUR за „групата за размисъл“. Колко места могат да бъдат предвидени за тази група?

                              у)

                              разходите за пътувания на делегациите изглежда все още са проблемни (вж. бележка на Съвета от 15 юни 2010 г., SGS10 8254, подточка 2, стр. 4). Защо тези разходи фигурират в толкова много различни бюджетни редове?

                              ф)

                              защо при извършването на вътрешния одит все още се счита за необходимо добавянето на „пътни разноски на делегатите и разходи за устен превод“ след острите критики в последните две резолюции на Парламента относно освобождаването от отговорност на Съвета?

                              х)

                              Съветът отново не е усвоил напълно бюджетните кредити за устен превод, за да осигури допълнително финансиране за пътните разноски на делегациите. Следователно реално използваните бюджетни кредити за пътни разноски през 2009 г. бяха доста под първоначалния бюджет (36 100 000 EUR първоначално предвидени бюджетни кредити и 48 100 000 EUR на разположение след трансфер на бюджетни кредити, спрямо 22 700 000 EUR бюджетни кредити за поети задължения). Какви бяха причините за трансфера на сумата от 12 000 000 EUR (вж. финансов доклад за дейността – 11327/2010, FIN 278 – точка 3.3.2, подточка 6)? Защо Съветът оценява сумата на средствата, прехвърлени от устен превод към пътни разноски на делегатите, на 12 000 000 EUR на стр. 12 и на 10 558 362 EUR на стр. 13? За какво е изхарчена останалата сума, прехвърлена от устни преводи (общата сума, прехвърлена от устни преводи, възлиза на 17 798 362 EUR)? Освен това към Съвета се отправя призив да обясни множеството нареждания за събиране на вземания, осъществени преди 2009 г. и пренесени към 2009 г. (12 300 000 EUR), както и възстановяването на средства във връзка с декларации за 2007 г. (6 300 000 EUR).

                              ц)

                              през 2009 г., както и през 2008 г. Съветът преразпредели значителна част от своя бюджет за сградния фонд, по-конкретно като увеличи повече от два пъти първоначално отпуснатите средства за придобиването на сградата „Residence Palace“ (преразпределяне на 17 800 000 EUR, в допълнение към 15 000 000 EUR, заделени в бюджета за 2009 г.). Какви са причините за това? Може ли генералният секретар на Съвета да представи конкретни цифри за икономиите, постигнати в резултат на това? Какви бяха първоначално предвидените разходи за сградата „Residence Palace“? Смята ли Съветът, че първоначално предвидените разходи ще бъдат точни или разходите могат да бъдат по-високи от очакваното? Какви мерки са предвидени за финансиране на сградата?

                              ч)

                              изпълнение на бюджета на Съвета – пренесени бюджетни кредити: може ли Съветът да уточни приблизителната сума и предмета на фактурите за 2009 г., които не бяха получени през юни 2010 г. и които следователно бяха прехвърлени към следващата година?

                              ш)

                              пренесените към 2010 г. бюджетни кредити от целеви приходи, натрупани през 2009 г., възлизат на 31 800 000 EUR, т.е. около 70 % от целевите приходи за 2009 г. Какви са причините за този висок процент на пренос на бюджетни кредити? Какво ще стане или е станало с тези приходи през 2010 г.?

                              щ)

                              какво означава „техническа провизия от 25 000 000 EUR за започване на работата на Европейския съвет през 2010 г.“? (вж. финансов доклад за дейността – 11327/2010, FIN 278 – точка 3.1, подточка 4);

                              аа)

                              какво е равнището на поверителност за различните бюджетни редове от бюджета на Съвета?

                              аб)

                              може ли Съветът да посочи конкретните мерки, предприети за подобряване на качеството на финансовото управление на Съвета, по-специално по отношение на въпросите, повдигнати в параграф 5 от резолюцията на Парламента от 25 ноември 2009 г. (10), придружаваща неговото решение за освобождаване от отговорност на Съвета за финансовата 2007 г.?

                              ав)

                              призовава генералния секретар на Съвета да предостави на комисията на Парламента, която отговаря за процедурата по освобождаване от отговорност, следните документи:

                                          —

                                          пълния списък с трансфери на бюджетни кредити във връзка с бюджета на Съвета за 2009 г.,

                                          —

                                          писмена декларация за командировъчните разходи на Съвета, извършени от специалните представители на ЕС,

                                          —

                                          декларация на държавите членки за 2007 г. (вж. финансов доклад за дейността – 11327/2010, FIN 278 – точка 3.2.2, подточка 2); както и

                                          —

                                          доклада на „групата за размисъл“, за да се разбере защо този доклад струва 1 060 000 EUR (вж. финансов доклад за дейността – 11327/2010, FIN 278 – точка 2).

                  15.

                  Отбелязва отговора на Комисията от 25 ноември 2011 г. на писмото на председателя на Комисията по бюджетен контрол, в който Комисията заявява, че е желателно Парламентът да продължава да освобождава от отговорност, да отлага или отказва освобождаването от отговорност на другите институции, както е било досега.

                  16.

                  Припомня, че на 31 януари 2012 г. председателят на Комисията по бюджетен контрол изпрати писмо до действащото председателство на Съвета, като подчерта желанието си за установяване на политически диалог и предаде допълнителни въпроси на парламентарната комисия относно освобождаването от отговорност на Съвета; следователно се надява, че Съветът ще предаде на комисията, отговаряща за процедурата по освобождаване от отговорност, попълнения въпросник, приложен към писмото на председателя, преди дебата в пленарна зала.

                  17.

                  Все пак изразява съжаление за това, че Съветът отказа да присъства на официалните заседания на Комисията по бюджетен контрол, свързани с неговото освобождаване от отговорност.

                  18.

                  Подчертава правото на Парламента да освобождава от отговорност, по препоръка на Съвета, в съответствие с процедурата, предвидена в Договора за функционирането на Европейския съюз, която следва да се тълкува с оглед на нейния контекст и цел, която е да се подложи изпълнението на целия бюджет на Съюза на парламентарен контрол и проверка, без изключения, и да се вземе независимо решение за освобождаване от отговорност не само по отношение на раздела от бюджета, изпълняван от Комисията, но и по отношение на разделите от бюджета, изпълнявани от другите институции, посочени в член 1 от Финансовия регламент.

                  19.

                  Отбелязва, че Съветът трябва да действа по прозрачен начин и да носи пълна отговорност пред европейските граждани за средствата, които са му предоставени като институция на Съюза; настоява, че това означава, че Съветът трябва да участва пълноценно и добросъвестно в годишната процедура по освобождаване от отговорност във връзка с изпълнението на бюджета:

                              —

                              като дава подробни отговори на годишния въпросник, изготвен от компетентната парламентарна комисия,

                              —

                              като участва във всяко публично изслушване, организирано от комисията съобразно изискванията,

                              —

                              като си осигури представителство на всички важни заседания на комисията, когато се обсъжда освобождаването от отговорност.

                  20.

                  Счита, че междуинституционалното сътрудничество между Парламента и Съвета е от изключително значение за контрола по изпълнението на бюджета на Съюза; в тази връзка призовава Съвета да отговори на все още непопълнения въпросник, изпратен му от Парламента.

                  21.

                  Призовава Съвета да обсъди годишното освобождаване от отговорност за изпълнението на общия бюджет на Съюза в рамките на публичната част от заседанието на Съвета.

         (1)  ОВ L 64, 12.3.2010 г.

         (2)  ОВ C 332, 14.11.2011 г., стр. 1.

         (3)  ОВ C 326, 10.11.2011 г., стр. 1.

         (4)  ОВ C 332, 14.11.2011 г., стр. 134.

         (5)  ОВ L 248, 16.9.2002 г., стр. 1.

         (6)  Решение, свързано с Процедурния правилник на Съвета от 22 юли 2002 г. (ОВ L 230, 28.8.2002 г., стр. 7).

         (7)  ОВ C 139, 14.6.2006 г., стр. 1.

         (8)  ОВ L 250, 27.9.2011 г., стр. 25.

         (9)  ОВ L 313, 26.11.2011 г., стр. 13.

         (10)  ОВ L 19, 23.1.2010 г., стр. 9.


title: 2011/768/ЕС: Решение на Съвета от 27 октомври 2011 година за сключване на споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз#Споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз

text:
               30.11.2011

               BG

               Официален вестник на Европейския съюз

               L 317/6

         РЕШЕНИЕ НА СЪВЕТА
   от 27 октомври 2011 година
   за сключване на споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз
   (2011/768/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 29 януари 2007 г. Съветът упълномощи Комисията да започне преговори с някои други членове на Световната търговска организация съгласно член XXIV:6 от Общото споразумение за митата и търговията (ГАТТ) 1994 г. в процеса на присъединяването на Република България и на Румъния към Европейския съюз.

               (2)

               Комисията проведе преговори в рамките на приетите от Съвета насоки за преговори.

               (3)

               Преговорите приключиха и на 15 юни 2010 г. бе парафирано споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“).

               (4)

               Споразумението бе подписано от името на Европейския съюз на 24 май 2011 г., при условие сключването на споразумението на по-късна дата в съответствие с Решение 2011/247/ЕС на Съвета (1).

               (5)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“) се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето/лицата, упълномощено(и) да извърши(ат) от името на Съюза предвиденото в споразумението нотифициране (2).
   Член 3
   Настоящото решение влиза в сила в деня на приемането му.

      Съставено в Люксембург на 27 октомври 2011 година.

            За Съвета

            Председател

         J. MILLER

      (1)  ОВ L 104, 20.4.2011 г., стр. 1.

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.

      СПОРАЗУМЕНИЕ
      под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз
      Уважаеми господине,
      Вследствие на преговорите съгласно член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на списъците на Република България и на Румъния в процеса на присъединяването им към Европейския съюз имам честта да предложа следното:

                  1.

                  Европейският съюз ще включи в списъка си за митническата територия на ЕС-27 отстъпките, които са предоставени и се прилагат за държавите от ЕС-25, със следните изменения:

                              Добавяне на 400 t (кланично тегло) към разпределението за Австралия по тарифна квота на ЕС „меса от животни от рода на овцете или козите, пресни, охладени или замразени“, като се запазва досегашната ставка от 0 % в рамките на квотата.

                              Създаване на erga omnes разпределение от 200 t (кланично тегло) по тарифна квота на ЕС „меса от животни от рода на овцете или козите, пресни, охладени или замразени“, като се запазва досегашната ставка от 0 % в рамките на квотата.

                              Адаптиране на тарифна квота на ЕС „живи животни от рода на овцете, различни от расови за разплод“, която е със ставка от 10 % в рамките на квотата, като се заличава разпределението от 1 010 t за Румъния и разпределението от 4 255 t за България.

                              Адаптиране на тарифна квота на ЕС „меса от животни от рода на овцете или козите, пресни, охладени или замразени“, която е със ставка от 0 % в рамките на квотата, като се заличава разпределението от 75 t за Румъния и разпределението от 1 250 t за България.

                  2.

                  Европейският съюз ще гарантира, че цялото допълнително разпределение от 400 t за Австралия по тарифна квота на ЕС „меса от животни от рода на овцете или козите, пресни, охладени или замразени“ ще бъде на разположение през първия годишен квотен период, който започва в деня на влизане в сила на споразумението, както и през всеки следващ годишен квотен период.

                  3.

                  Австралия приема подхода на Европейския съюз за изравняване на тарифните квоти като начин за адаптиране на задълженията по ГАТТ на държавите от ЕС-25 и тези на Република България и на Румъния след неотдавнашното разширяване на Европейския съюз.

                  4.

                  Консултации във връзка с посочените по-горе въпроси могат да бъдат провеждани по всяко време по искане на една от страните.

            Ще Ви бъда задължен, ако потвърдите, че Вашето правителство е съгласно със съдържанието на настоящото писмо. В случай на положителен отговор настоящото писмо и Вашето потвърждение ще представляват заедно споразумение под формата на размяна на писма между Европейския съюз и Австралия.
      Европейският съюз и Австралия ще се нотифицират взаимно за приключването на вътрешните процедури, необходими за влизането в сила на споразумението. Споразумението ще влезе в сила 14 дни след датата на последната нотификация.
      Моля приемете, господине, моите най-дълбоки почитания.

            За Европейския съюз

      Уважаеми господине,
      Имам честта да потвърдя получаването на Вашето писмо от днешна дата със следния текст:
      „Вследствие на преговорите съгласно член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на списъците на Република България и на Румъния в процеса на присъединяването им към Европейския съюз имам честта да предложа следното:

                  1.

                  Европейският съюз ще включи в списъка си за митническата територия на ЕС-27 отстъпките, които са предоставени и се прилагат за държавите от ЕС-25, със следните изменения:

                              Добавяне на 400 t (кланично тегло) към разпределението за Австралия по тарифна квота на ЕС „меса от животни от рода на овцете или козите, пресни, охладени или замразени“, като се запазва досегашната ставка от 0 % в рамките на квотата.

                              Създаване на erga omnes разпределение от 200 t (кланично тегло) по тарифна квота на ЕС „меса от животни от рода на овцете или козите, пресни, охладени или замразени“, като се запазва досегашната ставка от 0 % в рамките на квотата.

                              Адаптиране на тарифна квота на ЕС „живи животни от рода на овцете, различни от расови за разплод“, която е със ставка от 10 % в рамките на квотата, като се заличава разпределението от 1 010 t за Румъния и разпределението от 4 255 t за България.

                              Адаптиране на тарифна квота на ЕС „меса от животни от рода на овцете или козите, пресни, охладени или замразени“, която е със ставка от 0 % в рамките на квотата, като се заличава разпределението от 75 t за Румъния и разпределението от 1 250 t за България.

                  2.

                  Европейският съюз ще гарантира, че цялото допълнително разпределение от 400 t за Австралия по тарифна квота на ЕС „меса от животни от рода на овцете или козите, пресни, охладени или замразени“ ще бъде на разположение през първия годишен квотен период, който започва в деня на влизане в сила на споразумението, както и през всеки следващ годишен квотен период.

                  3.

                  Австралия приема подхода на Европейския съюз за изравняване на тарифните квоти като начин за адаптиране на задълженията по ГАТТ на държавите от ЕС-25 и тези на Република България и на Румъния след неотдавнашното разширяване на Европейския съюз.

                  4.

                  Консултации във връзка с посочените по-горе въпроси могат да бъдат провеждани по всяко време по искане на една от страните.

            Ще Ви бъда задължен, ако потвърдите, че Вашето правителство е съгласно със съдържанието на настоящото писмо. В случай на положителен отговор настоящото писмо и Вашето потвърждение ще представляват заедно споразумение под формата на размяна на писма между Европейския съюз и Австралия.
      Европейският съюз и Австралия ще се нотифицират взаимно за приключването на вътрешните процедури, необходими за влизането в сила на споразумението. Споразумението ще влезе в сила 14 дни след датата на последната нотификация.“
      Имам честта да изразя съгласието на моето правителство с гореизложеното писмо.
      Моля приемете, господине, моите най-дълбоки почитания.

            За правителството на Австралия